Predkladacia správa

Vláda SR dňa 27. septembra 2000 prerokovala a s pripomienkami vzala na vedomie uznesením č. 783/2000 materiál „Administratívne potreby na implementáciu práva EÚ a ich finančné zabezpečenie“ a uznesením č. 784/2000 materiál „Prehľad o potrebe vytvorenia nových inštitúcií súvisiacich s implementáciou práva EÚ a ich finančné zabezpečenie“. Cieľom materiálu „Administratívne potreby na implementáciu práva EÚ a ich finančné zabezpečenie“ bolo poskytnúť prehľad o administratívnych potrebách súvisiacich s implementáciou práva EÚ, ako aj stabilne zabezpečovať finančné prostriedky a dostatočný počet kvalifikovaných zamestnancov pre plnenie úloh v oblasti európskej integrácie na vecných a koordinačných útvaroch. Materiál „Prehľad o potrebe vytvorenia nových inštitúcií súvisiacich s implementáciou práva EÚ a ich finančné zabezpečenie“ obsahoval prehľad o nových inštitúciách, ktoré majú vzniknúť v súvislosti s implementáciou práva EÚ, vzhľadom na to, že prvoradým predpokladom pre zavedenie európskych noriem do praxe je okrem posilnenia administratívnych štruktúr predovšetkým vybudovanie nových inštitúcií.

Keďže vyššieuvedené materiály zobrala vláda SR na vedomie ako informatívne materiály, nebola v štátnom rozpočte na rok 2001 kvantifikácia finančných potrieb zohľadnená. Je nevyhnutné, aby bol eurointegračný proces finančne dostatočne zabezpečený. Vstup Slovenskej republiky do EÚ je v súlade so zámermi vlády SR najdôležitejšou zahraničnopolitickou prioritou vlády SR a vzhľadom na referenčný dátum vstupu Slovenskej republiky do EÚ k 1.1.2004 a skutočnosť, že Slovenská republika musí prebrať príslušné acquis do konca roku 2002, ide už o krátkodobú prioritu. 

V uznesení vlády SR č. 783/2000 k Administratívnym potrebám sa v bode B.1 uvádza: „vláda SR ukladá ministrom (okrem ministra obrany) a predsedom ostatných ústredných orgánov štátnej správy SR predložiť podpredsedovi vlády pre európsku integráciu analýzu požiadaviek na zabezpečenie administratívnych potrieb súvisiacich s implementáciou acquis s termínom do 31. marca 2001.“ V uznesení vlády SR č. 784/2000 k Budovaniu nových inštitúcií sa v bode B.2 uvádza: „vláda SR ukladá ministrom (okrem ministra obrany) a predsedom ostatných ústredných orgánov štátnej správy SR predložiť podpredsedovi vlády pre európsku integráciu analýzu požiadaviek na vytvorenie nových inštitúcií súvisiacich s implementáciou práva EÚ v termíne do 31 marca 2001.“

Na základe podkladov jednotlivých ústredných orgánov štátnej správy bol v nadväznosti na uvedené uznesenia vlády SR vypracovaný súhrnný predkladaný materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“. 

Súhrnné požiadavky, ktoré vyplynuli z uvedeného materiálu boli prerokované vládou SR súčasne s materiálom „Návrh východísk štátneho rozpočtu na rok 2002“. Vláda SR rozhodla o vyčlenení finančných prostriedkov na mzdy pre nových zamestnancov v objeme 185 239 tisíc SK. Táto suma dáva priestor na posilnenie administratívnych kapacít a budovanie nových inštitúcií potrebných na implementáciu práva EÚ o 800 zamestnancov v roku 2002. Vydelené mzdové náklady predstavujú 18 858 Sk na zamestnanca na 1 mesiac, čo dáva predpoklady na to, aby nové pracovné miesta boli atraktívne pre perspektívnych a kvalifikovaných zamestnancov. 

Na rokovaní vlády SR dňa 18. júla 2001 bol celkový počet pracovných miest pridelených na budovanie administratívnych kapacít a nových inštitúcií súvisiacich s implementáciou práva EÚ zvýšený z 800 na 833.

Okrem toho boli už osobitne v kapitole Všeobecná pokladničná správa alokované finančné zdroje umožňujúce prijať ďalších 251 zamestnancov, ktorí budú zabezpečovať rôzne úlohy súvisiace s prístupovým procesom. Navyše na základe uznesenia vlády SR č. 219/2000 bude od 1.1.2002 posilnená Centrálna prekladateľská jednotka o 12 zamestnancov.  To znamená, že v roku 2002 Slovenská republika posilní administratívne kapacity potrebné na implementáciu práva EÚ súhrnne o 1096 osôb. 

Uznesením vlády SR č. 525/2001 z 13. júna 2001 k Návrhu východísk štátneho rozpočtu bolo uložené podpredsedníčke vlády SR pre európsku integráciu M. Kadlečíkovej, aby v spolupráci s ministrom zahraničných vecí do 20 kalendárnych dní predložila v rámci schváleného limitu Ministerstvu financií SR zoznam prioritných úloh na rok 2002 týkajúcich sa budovania administratívnych kapacít a nových inštitúcií potrebných na implementáciu práva EÚ. Predkladaný materiál obsahuje vybrané priority, ktoré boli poskytnuté Ministerstvu financií SR. Pri identifikovaní prioritných úloh sa vychádzalo predovšetkým z prijímaných prioritných legislatívnych noriem, ktorých implementácia prináša nové úlohy. Ich plnenie su nevyhnutne vyžaduje posilnenie administratívnych kapacít (napr.: nový zákon o odpadoch, nový zákon o spotrebnej dani z minerálnych olejov, nový zákon o finančnej kontrole a vnútornom audite a pod.). Okrem toho bol kladený dôraz na posilnenie už existujúcich, prípadne vytvorenie nových inštitúcií potrebných na implementáciu práva EÚ. Zadefinované prioritné úlohy sú v súlade so záväzkami Slovenskej republiky vyplývajúcimi z Národného programu pre prijatie acquis communautaire 2001 a schválenými negociačnými pozíciami.
  
Predkladaný materiál je štrukturovaný podľa jednotlivých negociačných kapitol a skladá sa z dvoch základných častí – textovej a tabuľkovej. V textovej časti je stručne charakterizovaná problematika budovania administratívnych kapacít a nových inštitúcií súvisiacich s implementáciou práva EÚ. Za administratívne najnáročnejšie kapitoly boli identifikované kapitola 7 Poľnohospodárstvo, kapitola 10 Dane a kapitola 22 Životné prostredie. V tabuľkovej časti sú v rámci 29 konkrétnych negociačných kapitol a kapitoly 30 vyhradenej pre koordinačné útvary špecifikované prioritné úlohy pre rok 2002 súvisiace s implementáciou práva EÚ a k jednotlivým úlohám sú priradené počty nových pracovných miest.
  
Dôležitou časťou predkladaného materiálu je návrh uznesenia vlády SR, ktorý obsahuje záväznú úlohu pre jednotlivých ministrov a predsedov ostatných ústredných orgánov štátnej správy zabezpečiť prijatie nových zamestnancov potrebných na implementáciu práva EÚ v súlade so zadefinovanými úlohami a počtami zamestnancov uvedených  v tabuľkovej časti materiálu. Takto formulované uznesenie má zabezpečiť účelové posilňovanie administratívnych kapacít tak, aby boli splnené eurointegračné prioritné úlohy, ktoré sú špecifikované v tabuľkovej časti materiálu. 

Predkladaný materiál je východiskom pre budovanie administratívnych štruktúr potrebných na implementáciu acquis v strednodobom horizonte a má zásadný význam pre úspešné pokračovanie eurointegračného procesu. V predchádzajúcich dvoch rokoch bolo ťažiskom integračného procesu preberanie acquis do právneho poriadku SR. V tejto oblasti sa Slovensku podarilo dosiahnuť výrazný pokrok. V roku 2001 a v nasledujúcich rokoch sa hodnotenie pokroku Slovenska zo strany EK sústredí predovšetkým na budovanie nových inštitúcií a administratívnych štruktúr, ktoré sú potrebné na efektívnu implementáciu acquis.